ད་ལྟ་འདང་ཞིག་བརྒྱབ་ན།འུ་གཉིས་ངོ་ཤེས་ཏེ་མི་ལོ་དགུ་ལ་ཉེ་བ་ཞིག་མིག་རྡེབ་དབང་ཙམ་གྱིས་བཞུད་ཚར་ལ།དེ་ནི་གསེར་དངུལ་དུང་ཕྱུར་གྱིས་ཀྱང་ཉོ་མི་ཐུབ་པའི་ཐོབ་ཤོར་གྱི་དུས་ཚོད་ཡིན།འུ་གཉིས་ཁོ་ན་མ་ཡིན་ཏེ་ཁྱོད་ཀྱི་འཇིག་རྟེན་དུ་འཕྲད་པའི་མི་ཚོགས་དང་དོན་བྱ།ང་ཡི་འཇིག་རྟེན་དུ་མཇལ་བའི་མི་ཚོགས་དང་དོན་བྱ་ཚང་མ་ནི་འདི་ལྟར་རོ།།འདིའི་རིང་ཁྱོད་ཀྱིས་རང་གི་སེམས་པའི་དྲན་དབང་གི་དོན་དག་མང་པོ་ཞིག་བརྒྱུད་ཡོད་ལ།ང་ཡིས་ཀྱང་རང་གི་ལས་དབང་གི་བགྲོད་ལམ་རིང་བོ་ཞིག་འགྲིམས་ཚར།འདི་ནས་ཕྱིར་མིག་དང་ཞིབ་འདང་ཞིག་བྱས་ཚེ།རྒྱུས་ཡོད་མེད་ཀྱི་མི་སྟོང་ཕྲག་ཅིག་གིས་འཛུམ་མདངས་ཤིག་ཤིག་གིས་ང་ཡི་འཇིག་རྟེན་དང་སེམས་པར་ཉམས་ཚོད་ཅིག་བླངས་ཏེ་གྲག་མེད་འགུལ་མེད་ཀྱིས་རིང་བར་གྱེས་པ་དང་།ཡང་ན་གཡོ་ཟོལ་དང་ཚུལ་འཆོས་ཀྱིས་ངའི་བརྩེ་བར་སྐེ་སོ་རེ་བྱས་པ་དང་ངོ་ཚ་དང་གནས་ལུགས་མེད་པར་ཁྱོད་ཀྱི་དྭངས་སེམས་ལ་བློ་ལོག་བྱས་པ་སོགས།མི་ཚོགས་ཁྲ་ཁྲ་རིག་རིགམི་སེམས་ཨ་ཁྲ་བ་ཁྲ་ཟེར་བ་ལ་བདེན་དཔང་དང་གོ་བ་ཟབ་མོ་ཞིག་ལོན་ཐུབ།རེད་ལགས།འགྱུར་ལྡོག་དང་ལམ་ཐག་འདི་འདྲ་རིང་བོ་ཞིག་ལ་ཁྱོད་ཀྱིས་འུ་གཉིས་ཀྱི་བརྩེ་སེམས་བརྩེ་སེམས་ཀྱིས་སྙོར་ཞིང་ཕྱི་ཐག་ཕྱི་ཐག་ཏུ་བཟུང་བ་ནི་ང་ལ་མཚོན་ན་ནོར་བུ་ལས་ནོར་བུ་ཡིན་ནོ།།